Mosselbaaise politikus sterf | Netwerk24
Mosselbaaise politikus sterf
15 November 2020 08:55
'n Ware heer wat mense, ongeag hul politieke oortuigings, altyd met respek behandel het.
So het kollegas vir Jovan Bruinders, die ANC se voorsitter in die Suid-Kaap-streek (Victor Molosi-streek) en 'n raadslid van die Mosselbaai-munisipaliteit, beskryf.
Die munisipaliteit het Vrydag op sy Facebook-blad gesê Bruinders is in die waakeenheid van die Life Bayview-hospitaal in Mosselbaai opgeneem. Hy is Saterdagoggend vroeg oorlede.
Jovan Bruinders Foto: Verskaf
Die munisipaliteit sê in 'n verklaring Bruinders het 'n beduidende invloed op sy koukus gehad en argumente in die munisipaliteit welsprekend en met deeglike voorbereiding en insig gevoer.
Hy is as 'n ware heer bestempel wat sy kollegas, mederaadslede en munisipale personeel altyd met respek behandel het.
Volgens adv. Thys Giliomee, Mosselbaai se munisipale bestuurder, laat sy dood 'n groot leemte in die raad en is sy heengaan 'n verlies vir die groter Mosselbaai-gemeenskap.
Giliomee het sy meegevoel teenoor Bruinders se vrou, Melly, 'n gemeenskapsontwikkelingsbeampte by die Mosselbaai-munisipaliteit, asook familie en vriende betuig.
Harry Levendal, Mosselbaai se burgemeester, sê hy en Bruinders was vriende lank voordat hulle politici geword het.
Volgens hom het Bruinders as voorsitter van die munisipale komitee vir openbare rekeninge hom uitstekend van sy taak gekwyt.